題萬戶府瑞麥圖
作者：陸文圭
朝代：宋

paragraphs: 河中之野木連理，文人作頌何所美。
鯉湖之水蓮雙葩，史臣紀異不足誇。
木葉饑來豈堪食，蓮花遠觀空有色。
由來上瑞是豐年，芙蓉池外麥連天。
一莖三穗攢秀穎，好事軍中萬口傳。
閲武堂成政多暇，刀劍不如牛犢價。
老農噉飯看昇平，奇祥異産從天下。
香餌先收夏隴雲，雪匙可卜秋田稼。
絕憐西蜀杜參謀，困饑空懷當世憂。
崆峒麥熟無人穫，且問王師休未休。